3 afgemaai by taxi-staanplek | Netwerk24
3 afgemaai by taxi-staanplek
Deur Warda Meyer 21 Oktober 2018 17:15
Inwoners van die geweldgeteisterde Nyanga informele nedersetting in Kaapstad vrees wraakaanvalle nadat taxi-geweld in die gebied drie lewens geëis het.
Die toneel by Nyanga-taxistaanplek waar drie mans Vrydag koelbloedig doodgeskiet is.
Drie mans, almal in hul veertigs, is Vrydag koelbloedig doodgeskiet toe gewapende mans ’n taxivergadering by die Nyanga-taxistaanplek bestorm en op hulle losgebrand het.
Die gemeenskap eis nou kringtelevisie by die taxi- en busstaanplek, sodat die gebied vir die duisende pendelaars wat daagliks daar saamdrom, beveilig kan word.
“Mense is hoogs ontsteld en getraumatiseerd deur die taxi-geweld by die Nyanga-taxistaanplek en dit is nou tyd dat daar kameras opgestel word sodat hierdie misdadigers geïdentifiseer kan word,” het Martin Makasi, voorsitter van die Nyanga-gemeenskapsforum, gesê.
Makasi het wetstoepassingsagentskappe aangemoedig om saam te werk. “Dit is nie net ’n taxi-oorlog nie, dis geteikende sluipmoordaanvalle,” sê hy.
Die GPF-voorsitter voeg by dat dit selfs beter sal wees as die Kaapse metroraad die bestuur van die taxistaanplek oorneem om wet en orde vir pendelaars én taxi-operateurs te bewerkstellig.
Sers. Noloyiso Rwexana sê teen Sondagmiddag het die polisie nog niemand in hegtenis geneem nie.
Rwexana het inwoners versoek om die polisie se stopmisdaadnommer by 0800 10 111 te skakel met enige inligting rakende die voorval.
Meer oor: Nyanga | Kaapstad | Doodgeskiet